Ida Larmo

**Ida Kristine Larmo** (født 18. juli 1981) er en norsk forfatter, tegner og grafisk designer kjent særlig for sine grafisk-litterære verk (se grafisk roman) og tegneserier.

Ida Larmo hadde sin oppvekst på Bjørkelangen i Aurskog-Høland. Hun har en bachelorgrad i visuell kommunikasjon fra Kunsthøgskolen i Oslo. Hun har bodd i Kabelvåg i Lofoten siden 2016. 

Larmo gjorde seg først bemerket profesjonelt da hennes én-ruteserie *Spesielt,* som hun selv betegnet som «full av sarkasme og mild ondskap» og som fikk fast plass i tegneserieheftet *[[Rutetid]] fra oppstarten,* tok 3. plass i VGs tegneseriekonkurranse i 2009. 

I 2016 tok hun 2. plass i Dagbladets tegneseriekonkurranse med stripeserien *Værbitt*. Serien gikk som daglig stripe i Dagbladet i et halvt år. Den skildret livet i Lofoten og en sørings skråblikk på «nordlendinger, vær, vind og andre sprell». 

Hun er publisert i Pondus, Lunch og Rocky. Den nær selvbiografiske serien *Vrengte bukselommer* fikk gjesteplass i VG.

Larmo har illustrert flere barne-/ungdomsbøker, blant annet av Linn T. Sunne, Arne Svingen (bokserien *Verdens farligste gjeng*), og Timo Parvela (Ella-serien). I 2016 forfattet og illustrerte hun barneboken *Putekrigen*.

I senere år har Larmo arbeidet med egenforfattet grafisk sakprosa. Den selvbiografiske tegneserien *Bow & Arrow: En tegneseriedagbok fra London* (2019) er basert på en dagbok hun skrev gjennom ett år som ung student i London. 

I 2022 utga Larmo *Rigel: Urettens ekko*, et berettende dokumentarisk verk i tegneseriestil om norsk sjøfartshistories største katastrofe, britiske krigsflys senking av skipet Rigel i november 1944 ved Tjøtta sør for Sandnessjøen, da rundt 2500 mennesker – hovedsakelig sovjetiske, polske og serbiske krigsfanger – mistet livet under tysk transportering sørover (se Rigel-katastrofen) . Rigel-boken ble utgitt med støtte blant annet fra Fritt Ord, NBU, NFFO / Det faglitterære fond, Norsk kulturråd, Grafill og Norsk Illustrasjonsfond. Boken vant i 2023 Brageprisen i kategorien *Åpen klasse: sakprosa for barn og unge*, Kulturdepartementets fagbokpris for barn og ungdom, og Pondus-prisen.

Larmo arbeider kunstnerisk særlig med akvarell, tusj og blyant. Hun skaper gjerne innenfor tegneserie-formatet, men med store friheter.

## Bibliografi

### Egne utgivelser
* 2000: *Kubikk-Ken & Amazon Arne* – stripeserie i Indre Akershus Blad
* 2010: *Spesielt!* – én-ruteserie, eget forlag
* 2012: *Vrengte bukselommer* – selvbiografisk stripeserie, eget forlag
* 2016: *Putekrigen* – billedbok for barn, Cappelen Damm  
* 2017: *Værbitt : en tegneserie om næpskrell i motvind* – eget forlag
* 2019: *Bow & Arrow : en tegneseriedagbok fra London* – grafisk roman for ungdom, Cappelen Damm 
* 2022: *Rigel : urettens ekko* – grafisk sakprosa / historisk beretning Strand 
* 2024: *O'boy : min klin kokos tegnedagbok* – grafisk roman for barn og ungdom, Strand 

### Illustrerte bøker
* 2009-12: *Sommervik* bok 1–4 – illustrasjoner i bøker skrevet av Linn T. Sunne, Gyldendal 
* 2010: *Jakten på den grønne lua* – illustrasjoner i barnebok skrevet av Holger Fangel, Gyldendal 
* 2010-16: *Ella* bok 1–11 – illustrasjoner i ungdomsromaner skrevet av Timo Parvela, Mangschou 
* 2013: *Markel Meitemark går over (kommune)grensa* – illustrasjoner i barnebok skrevet av Rut Teian, Cappelen Damm 
* 2013-17: *Verdens farligste gjeng* bok 1–3 – illustrasjoner i barnebøker skrevet av Arne Svingen, Cappelen Damm  
* 2019: *På gyngende grunn : en reise med Hurtigruta* – illustrasjoner, skrevet av Ola Bremnes, Kagge

## Referanser


## Eksterne lenker

* Illustratørblogg med bildeeksempler
* Blogg for «Spesielt»
* Forlagsliv.no 2016: ''Barndommens nattbord: Intervju med Ida Larmo'' (2016
* Empirix 2018: På tegnebordet: Ida Larmos ''Bow & Arrow''
* Illustrator Ida Larmos egenpresetasjon på cargocollective.com